Na temelju Odluke o financiranju Ministarstva rada, mirovinskog sustava, obitelji i socijalne politike KLASA: 984-01/23-01/29, URBROJ: 524-07-02-01-01/2-23-14 od 03. siječnja 2024. i Ugovora o dodjeli bespovratnih sredstava Kodni broj: SF.3.4.11.01.0250 od 01. veljače 2024. godine u okviru Programa Učinkoviti ljudski potencijali 2021-2027., Grad Zabok s partnerima raspisuje

**JAVNI POZIV ZA ISKAZ INTERESA ZA SUDJELOVANJE U PROJEKTU
„MI POmažemo Starijima IV vol. I“**

Javni poziv za iskaz interesa objavljuje se radi informiranja zainteresiranih sudionika za uključivanje u projektne aktivnosti odnosno o mogućnostima sudjelovanja u projektu MI POmažemo Starijima IV vol. I kojim će se sudionicima projekta pružiti usluga potpore i podrške u svakodnevnom životu.

Usluga potpore i podrške u svakodnevnom životu starijim osobama i osobama s invaliditetom uključuje:

* organiziranje prehrane (pomoć u pripremi obroka, pomoć u nabavi hrane i dr.) i/ili
* obavljanje kućanskih poslova (pranje posuđa, pospremanje stambenog prostora, donošenje vode, ogrjeva i slično, organiziranje pranja i glačanja rublja, nabava lijekova i drugih potrepština i dr.) i/ili
* održavanje osobne higijene (pomoć u oblačenju i svlačenju, u kupanju i obavljanju drugih higijenskih potreba i dr. ) i/ili
* zadovoljavanje drugih svakodnevnih potreba.

Usluga potpore i podrške u svakodnevnom životu pružat će se za ukupno **180** starijih osoba i osoba s invaliditetom sa područja:

* Gradova: Zabok, Oroslavje, Donja Stubica, Krapina, Zlatar
* Općina: Bedekovčina, Krapinske Toplice, Sveti Križ Začretje, Veliko Trgovišće, Marija Bistrica, Stubičkih Toplica, Radoboj, Mihovljan, Mače

**Usluga se počinje pružati od 1. travnja 2024. godine.**

**UVJETI PRIHVATLJIVOSTI ZA SUDIONIKE PROJEKTA (Dokaz pripadnosti ciljnoj skupini)**

Na Javni poziv za iskaz interesa mogu se prijaviti ciljne skupine ovog Javnog poziva odnosno osobe starije od 65 godina i odrasle osobe s invaliditetom koje ispunjavaju sljedeće uvjete:

1. **Osobe starije od 65 godina:**
* koje žive u samačkom ili dvočlanom kućanstvu ili višečlanom kućanstvu u kojem svi članovi kućanstva moraju biti pripadnici ciljne skupine ovog Poziva. U dvočlanom kućanstvu se ne primjenjuje uvjet da obje osobe u kućanstvu moraju biti pripadnici ciljne skupine. U slučaju da nisu, pružanje usluge je prihvatljivo samo za onu osobu koja je pripadnik ciljne skupine. U višečlanom kućanstvu svi članovi kućanstva moraju biti pripadnici ciljnih skupina poziva Zaželi – prevencija institucionalizacije
* čiji mjesečni prihodi za samačka kućanstva ne prelaze iznos 120% prosječne starosne mirovine\* za 40 i više godina mirovinskog staža u mjesecu koji prethodi uključivanju u aktivnost projekta ili u mjesecu prije ukoliko HZMO još nije izdao podatke za mjesec koji prethodi uključivanju u aktivnosti projekta
* čiji mjesečni prihodi za dvočlana kućanstva ukupno ne prelaze iznos od 200% prosječne starosne mirovine\* za 40 i više godina mirovinskog staža u mjesecu koji prethodi uključivanju u aktivnost projekta ili u mjesecu prije ukoliko HZMO još nije izdao podatke za mjesec koji prethodi uključivanju u aktivnosti projekta
* čiji mjesečni prihodi za višečlana kućanstva ukupno ne prelaze iznos od 300% prosječne starosne mirovine\* za 40 i više godina mirovinskog staža u mjesecu koji prethodi uključivanju u aktivnost projekta ili u mjesecu prije ukoliko HZMO još nije izdao podatke za mjesec koji prethodi uključivanju u aktivnosti projekta i
* koji istovremeno ne koriste sljedeće usluge: usluga pomoći u kući, boravka, organiziranog stanovanja, smještaja, osobne asistencije koju pruža osobni asistent

*\* Napomena: iznos prosječne starosne mirovine za 40 i više godina mirovinskog* ***staža u mjesecu koji prethodi uključivanju u aktivnost projekta ili u mjesecu prije ukoliko HZMO još nije izdao podatke za mjesec koji prethodi uključivanju u aktivnosti projekta*** *podaci preuzimaju u Izvješću „Pregled osnovnih podataka o stanju u sustavu mirovinskog osiguranja“, pri čemu se relevantan podatak nalazi u stupcu „Prosječna neto mirovina u eurima“, u retku „Prosječna starosna mirovina prema ZOMO s mirovinskim stažem od 40 i više godina“ (u dijelu tablice bez međunarodnih ugovora)*

*Isplata za siječanj 2024.g. Prosječna neto starosna mirovina prema Zakonu o mirovinskom osiguranju (NN. Br. 18/22, 46/22, 119/22, 71/23) s mirovinskim stažem od 40 i više godina (bez međunarodnih ugovora) iznosi 816,88 EUR-a.*

1. **Odrasle osobe s invaliditetom:**
	* koje žive u samačkom ili dvočlanom kućanstvu u kojem ne moraju obje osobe biti pripadnici ciljne skupine ili višečlanom kućanstvu u kojem svi članovi kućanstva moraju biti pripadnici ciljne skupine ovog Poziva i
	* koje imaju utvrđen treći ili četvrti stupanj težine invaliditeta–oštećenja funkcionalnih sposobnosti prema propisima o vještačenju i metodologijama vještačenja i
	* koji istovremeno ne koriste sljedeće usluge: usluga pomoći u kući, boravka, organiziranog stanovanja, smještaja, osobne asistencije koju pruža osobni asistent i
	* čiji roditelj ili drugi član obitelji nema priznato pravo na status roditelja njegovatelja ili status njegovatelja za potrebu skrbi o njoj.

**DOKAZNA DOKUMENTACIJA**

Prilikom prijave na Javni poziv potrebno je dostaviti sljedeću dokaznu dokumentaciju:

* Prijavni obrazac za sudjelovanje u projektu (možete preuzeti u prilogu ovog poziva, Prilog 1. Prijavni obrazac za sudjelovanje u projektu)
* Izjavu o broju članova kućanstva (možete preuzeti u prilogu ovog poziva, Prilog 2. Izjava o članovima zajedničkog kućanstva)

**Osobe starije od 65 godina:**

1. Preslika osobne iskaznice, putovnice ili dokumenta jednake ili slične vrijednosti iz kojeg je nedvojbeno moguće utvrditi identitet i dob sudionika i
2. Potvrda Porezne uprave o visini dohodaka i primitaka za zadnji dostupni mjesec koji je dostupan u evidenciji Porezne uprave.\*(u slučaju dvočlanog kućanstva i višečlanog kućanstva potvrdu je potrebno dostaviti i za svakog člana kućanstva) i
3. Izjavu o broju članova kućanstva i ispunjen Prijavni obrazac za sudjelovanje u projektu

**Odrasle osobe s invaliditetom:**

1. Preslika osobne iskaznice, putovnice ili dokumenta jednake ili slične vrijednosti iz kojeg je nedvojbeno moguće utvrditi identitet i dob sudionika i
2. Izjava o broju članova kućanstva i ispunjen Prijavni obrazac za sudjelovanje u projektu
3. Potvrda o upisu u Registar osoba s invaliditetom iz koje je vidljivo da osoba ima oštećenje trećeg ili četvrtog stupnja težine invaliditeta – oštećenja funkcionalnih sposobnosti ili nalaz i mišljenje Zavoda za vještačenje, profesionalnu rehabilitaciju i zapošljavanje osoba s invaliditetom u kojem je naveden treći ili četvrti stupanj težine invaliditeta – oštećenja funkcionalnih sposobnosti

**Napomena:** Prijavni obrazac za sudjelovanje u projektu i Izjavu o broju članova kućanstva trebaju dostaviti i osobe starije od 65 godina i odrasle osobe s invaliditetom.

Prijavni obrazac i Izjava su prilog ovom Pozivu ali ih se može i osobno preuzeti u prostorijama Hrvatskog Crvenog križa Gradskog društva Crvenog križa Zabok, Hrvatskog Crvenog križa Gradskog društva Crvenog križa Donja Stubica u Udruge invalida Bedekovčina.

**NAČIN I ROK PRIJAVE**

**Prijave na Javni poziv za iskaz interesa zaprimaju se do 01. ožujka 2024.g**. Prijava sa potrebnom dokumentacijom se može poslati poštom ili predati osobno ili putem druge osobe koja u ime zainteresiranih donosi dokumentaciju, na adresi (radnim danom od 7:00 h do 15:00 sati):

* Hrvatski Crveni križ Gradsko društvo Crvenog križa Zabok
Matije Gupca 53, 49210 Zabok
* Hrvatski Crveni križ Gradsko društvo Crvenog križa Donja Stubica

 Ul. Župana Vratislava 6, 49240, Donja Stubica

* Udruga Invalida Bedekovčina

 Trg Ante Starčevića 4, 49221, Bedekovčina

**NAČIN ODABIRA SUDIONIKA U PROJEKTU**

Tijekom roka za zaprimanje iskaza interesa sa pripadajućom dokumentacijom, vršit će se odabir sudionika koji će biti uključeni u projekt.

Odabir će se vršiti temeljem osnovnog kriterija-dokazane pripadnosti ciljnoj skupini te ukoliko bude potrebe temeljem dodatnog kriterija.

U trenutku prijave, kako bi se osobu koja je podnijela iskaz interesa, moglo odabrati za sudjelovanje u projektu potrebno je da u svom iskazu interesa, odnosno prijavnom obrascu za sudjelovanje u projektu i priloženom dokaznom dokumentacijom dokaže da je pripadnik ciljne skupine odnosno da ispunjava sljedeće uvjete (uvjete za ciljnu skupinu propisane Pozivom SF.3.4.11.01.):

Osobe koje su  zadovoljile osnovni kriterij, ulaze u daljnji proces odabira te će se sastaviti rang lista prema datumu i vremenu zaprimanja iskaza interesa a prednost će imati osobe čiji su iskazi interesa ranije zaprimljeni.

Ovaj Javni poziv objavit će se na Internet stranici nositelja projekta i partnera u Projektu.

O rezultatima će prijavitelji biti obaviješteni u zakonskom roku.

**PRIKUPLJANJE OSOBNIH PODATAKA**

Svi osobni podaci prikupljeni na temelju ovog Javnog poziva prikupljaju se i obrađuju u svrhu provedbe Javnog poziva i obrade iskaza interesa, provedbe i kontrole projekta MI Pomažemo Starijima IV vol. I SF.3.4.11.01.0250, u skladu s propisima koji uređuju zaštitu osobnih i drugih podataka, posebno Uredbom (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Opća uredba o zaštiti podataka), te odredbama Zakona o provedbi Opće uredbe o zaštiti podataka („Narodne novine“, broj 42/18).

Prilog 1. Prijavni obrazac za sudjelovanje u projektu

Prilog 2. Izjava o članovima zajedničkog kućanstva

**GRAD ZABOK**